55. schôdza NR SR - 6.deň - A. dopoludnia 2
Dátum: 2022-02-10
Poslanec: Borguľa, Martin (SME RODINA)
Druh vystúpenia: Vystúpenie v rozprave

8. Vážený pán predsedajúci, vážená pani ministerka, ctené kolegyne, kolegovia, veľmi vám pekne ďakujem za tento predkladaný návrh zákona. Eurofondy by mali byť pre tú našu krajinu požehnaním. Eurofondy by mali byť peniaze, ktoré našu krajinu rozvinú, ktoré našu krajinu zveľadia. Žiaľ, mnohokrát to je inak. Ja sa nejdem teraz venovať tým známym korupčným kauzám, ale ja vám poviem jeden príklad jedného obyčajného mladého poľnohospodára, ktorý sa teda pustil do boja s eurofondovou byrokraciou a výsledok je taký, že ja osobne oňho mám strach o život. Ten človek chová na Horehroní kravy, prišla eurofondová výzva v minulosti, kde si mohol postaviť kravín, tuším za 500-tisíc euro to bolo. Podal si všetky potrebné projekty, tie projekty mu boli schválené a urobil verejné obstarávanie agentúrou PPA. Bolo to verejné obstarávanie, okontrolované. Následne si zohnal dvoch financujúcich partnerov. Nejakého kamaráta, ktorý mu požičiaval peniaze na jeho časť, a banku, ktorá mu dávala peniaze na druhú časť, ktorú mu neskôr mali preplatiť eurofondy. Začal stavať. Prestaval z 500-tisícovej investície 200-tisíc, 100-tisíc mu požičala banka, 100-tisíc mu požičal kamarát. Podal si žiadosť o preplatenie tohto projektu. Prišla kontrola, všetko skontrolovala, všetko bolo v poriadku, preplatili mu tých 100-tisíc. Čiže ostal dlžný banke 100-tisíc a tých 100-tisíc, čo mu preplatili eurofondy, mohol vrátiť tomu kamarátovi alebo možno rodina to bola, neviem presne. Takto sa to opakovalo asi štyrikrát vždycky po 100-tisíc eurách, proste prestaval, prišla PPA-čka, okontrolovali, preplatili. Prišla, okontrolovali, preplatili. On sa stále viac a viac zadlžoval tej banke, našťastie z tých preplatených mohol vracať tej svojej rodine tie peniaze. Prišla posledná kontrola, ktorá z nejakého dôvodu, ja neviem, či bol za tým nejaký zámer, úmysel, čokoľvek, sa vrátila k úplnému začiatku toho projektu a zistili mu tam nejaké mierne pochybenie. Na základe tohto pochybenia mu zrušili vlastne všetko ostatné napriek tomu, že to bolo okontrolované. Keby ste chceli nejakého nepriateľa zničiť, tak to nevymyslíte inak, ako takto to oni urobili, lebo keby mu na začiatku povedali, toto si urobil zle, takže on by ostal dlžný tej banke, neviem, 100-tisíc euro a nejak by sa s tým asi vedel vysporiadať, ale oni na konci celého procesu za ním došli, povedali mu, že proste projekt je zlý, a teda musí vrátiť všetky peniaze, ktoré načerpal, čo bolo medzičasom veľká väčšina. Výsledok preňho ako pre osobu, pre človeka, ktorý chová kravy, pre ktorú vôbec, keď mi opisoval tú byrokraciu, s akou sa on musel stretávať, čo všetko on po nociach musel písať, verejné obstarávania chystať, už vôbec to je obdivuhodné, že sa do toho jeden, 37 rokov má, tuším, ten chalan, že sa vôbec do toho pustil, tak bolo pre mňa obdivuhodné, zvládol, urobil. Výsledok je teraz taký, že dlží 400-tisíc, pardon, 200-tisíc euro alebo 300-tisíc euro banke a dlží teraz obrovské množstvo peňazí agentúre PPA, lebo tá mu celé projekty zrušila napriek tomu, že mu to štyrikrát kontrolovala a na piatykrát mu povedala - zle. Ten človek nevie, čo teraz má robiť, nevie, či sa má obesiť, ešte určite skrachuje, to jedno je isté, ale čo teraz bude robiť ďalej so svojím životom, netuší. To ako boli fondy spravované, to, ako sa k nim práve tých, čo by sme mali chcieť vtedy najviac podporiť, to sú malí, strední podnikatelia, ťažko dostávali, tak to sa úplne minulo akémukoľvek účinku, účelu, lebo jednoducho proste tí malí podnikatelia sa k tomu nevedia dostať, nevedeli dostať. Keď sa k tomu vedeli dostať, tak s nasledovnými problémami. Ja o to viacej, pani ministerka, vítam akúkoľvek iniciatívu, ktorá zjednoduší byrokraciu pri eurofondoch, ktorá umožní práve týmto malým podnikateľom, aby sa k eurofondovým peniazom dostali. Ja si predstavujem, teraz sa bavím špeciálne o oblasti toho pôdohospodárstva, Slovensko, kde sú podporovaní tí malí, drobní podnikatelia, ktorí si chovajú tie svoje ovečky, kravičky, niečo si pestujú, popritom robia nejakú peknú agroturistiku. Ja tu, my tu nepotrebujeme mať, ale však aj oni sú svojím spôsobom potrební, ale určite nie celé Slovensko má byť rozkúskované na desať veľkých poľnohospodárov, pôdohospodárov. Oni sú tí, ktorí tú byrokraciu vedia zvládnuť, oni si to vedia nastaviť, oni vedia zabezpečiť štáb pracovníkov, ktorý tie eurofondy zvláda. No, žiaľ, títo malí nie. Preto je nevyhnutné, aby sme práve takéto zákony antibyrokratické prijímali, za čo ja vám ďakujem a držím vám palce. A rovnako ako pani ministerka aj ja vás prosím o podporu, aby sme vedeli práve tým drobným ľuďom pomôcť. Ďakujem.